Kommer oor oortreders binne polisiemag‘n Skermskoot uit die video. Francois Beukman, die voorsitter van die parlementêre portefeuljekomitee oor polisie, het die inhegtenisneming van twee senior polisiebeamptes van die Wes-Kaap op aanklag dat hul omkoopgeld van ŉ lid van die publiek aanvaar het, verwelkom. Beukman het gesê die stryd teen misdaad moet begin met oortreders binne die polisie, veral op stasievlak, wat misdaad moontlik maak. “Die polisie moet gedien word deur toegewyde en eerlike beamptes wat ŉ passie het vir veiligheid en sekuriteit in die land. Dit is die grondslag vir ekonomiese groei,” het Beukman gesê. Volgens Beukman is die komitee bekommerd dat die beweerde omkoopgeld glo verband hou met die verkryging van ŉ sertifikaat om ŉ vuurwapen te besit. “Die kwessie van vuurwapenbeheer is deur die komitee as onontbeerlik in die geveg teen misdaad geïdentifiseer.” Maroela Media het vroeër berig ŉ video waarin twee polisiebeamptes in ŉ restaurant by ŉ winkelsentrum in hegtenis geneem word, het die afgelope naweek soos ŉ veldbrand op sosiale media versprei. In die video kan gesien word hoe die twee mans, van wie een in gewone drag en een in uniform geklee is, by ŉ tafel in die restaurant sit waar hulle in hegtenis geneem word. Sers. Noloyiso Rwexana, woordvoerder van die polisie, het aan Maroela Media bevestig dat kapt. Jerome Adams (48) en ao. Tobias Prins (56) Vrydagmiddag by ŉ winkelsentrum in Kuilsrivier vasgetrek is. Die beamptes is in hegtenis geneem op aanklag van korrupsie nadat hulle glo omkoopgeld by ŉ lid van die publiek aanvaar het. The Daily Voice berig dat die beamptes, verbonde aan die Lentegeur-polisiestasie in Mitchells Plain, glo R10 000 by ŉ lid van die publiek geneem het om ŉ persoon wat nie ŉ vuurwapen mag besit nie te “help” met sy wapenaansoek. Die verdagtes het Maandag in die Kuilsrivier-landdroshof verskyn op aanklag van korrupsie. Beukman het ŉ beroep gedoen op mense om enige korrupte aktiwiteite van beamptes by die betrokke provinsiale kommissaris en die Onafhanklike Polisie-ondersoekdirektoraat (Opod) aan te meld.